є́й, мо́лимъ ти ся, вонмѝ гла́су болѣ́зненному на́шему и помозѝ на́мъ ст҃оѻте́ческую правосла́вную вѣ́ру до конца̀ дне́й на́шихъ непоро́чнѡ сохрани́ти, во всѣ́хъ за́повѣдехъ гдс̑нихъ неукло́ннѡ ходи́ти, покая́ніе и́стинное ѡ грѣсѣ́хъ на́шихъ всегда̀ бг҃у приноси́ти и сподо́битися ми́рныя хрс̑тіа́нскія кончи́ны и до́брагѡ ѿвѣ́та на стра́шнемъ судѣ̀ сн҃а твоегѡ̀ и бг҃а на́шегѡ, єго́же умолѝ за на́съ ма́тернею мл҃твою твое́ю, да не ѡсу́дитъ на́съ по беззако́ніємъ на́шымъ, но да поми́луетъ на́съ по вели́цѣй и неизрече́ннѣй млс̑ти свое́й